ஊரில் அவன் வீட்டின் முன்னால் இரண்டு பெரிய திண்ணைகள். விருந்தினர் வரும்போது அவர்களில் ஆண்கள் படுத்துறங்கவும், கோடை காலத்தில் வீட்டில் உள்ள ஆண்கள் படுத்து உறங்கவும், பகற்பொழுதுகளில் குழந்தைகள் ஏறிக் குதித்து விளையாடவும் அந்தத் திண்ணைகள் வெகுவாகப் பயன்பட்டன. இரண்டு திண்ணைக்கும் இடையில் உள்ள நடையில் ஒரு நாற்காலி போட்டு தாத்தா மாலை வேளைகளில் உட்காருவதும் வழக்கம். ஒரு திண்ணையின் முடிவில் இருந்த அறை திண்ணை கொட்டடி என்றழைக்கப்பட்டே அவன் சிறுவயதிலிருந்து கேள்விப்பட்டிருக்கிறான். அந்தக் காலத்தில் அது தாத்தாவின் ஸ்டடி ரூமாக இருந்திருக்க வேண்டும். ஆனால், அதனுள் அமர்ந்து தாத்தா படித்தோ வேலை செய்தோ அவன் பார்த்ததில்லை. இவனுக்கு நினைவு தெரிந்தபோது தாத்தா ரிடையர் ஆகிவிட்டார். அவர் வேலையில் இருந்த காலத்தில் அந்த அறையை அவர் பயன்படுத்தியிருக்கலாம். அதனுள் கண்ணாடிக் கதவுகள் இட்ட ஒரு பெரிய ஆளுயரத்தைவிட அதிக உயரமான பீரோ முழுவதும் புத்தகங்கள் வைத்திருந்தார் தாத்தா. இந்தப் புத்தகமும் அந்தப் பீரோவினுள் வாசம் செய்ததுதான்.